Source: http://www.pealinn.ee/newset/galojan-saab-eestile-valjaandmise-vaidlustada-veel-vaid-euroopa-kohtus-n31508
Timestamp: 2019-10-19 13:07:40+00:00
Document Index: 53758

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ', 'Kohus ', 'kohus ']

Galojan saab Eestile väljaandmise vaidlustada veel vaid Euroopa kohtus - news
Eestis omastamise eest vangi mõistetud, kuid kodumaalt põgenenud Anna-Maria Galojanil on võimalus enda kodumaale väljaandmine vaidlustada veel vaid Euroopa Inimõiguste Kohtus.
Galojan saab Eestile väljaandmise vaidlustada veel vaid Euroopa kohtus
Justiitsministeeriumi rahvusvahelise justiitskoostöö talituse juhi Astrid Laurendt-Hanioja sõnul on praeguseks ministeeriumile teadaolevalt Anna-Maria Galojani edasikaebamise õigus Briti kohtusüsteemis ennast ammendanud.
"Põhimõtteliselt on Anna-Maria Galojanil võimalus pöörduda kaebusega Euroopa Inimõiguste Kohtu poole ning sealjuures taotleda, et kohus kohaldaks vahemeetmeid ehk esialgset õiguskaitset ning keelaks tema loovutamise kuni asjas otsuse tegemiseni," ütles Laurendt-Hanioja BNS-ile.
Ühendkuningriigi 29. oktoobri 2012 kohtu lahendiga keelduti Anna-Maria Galojani loovutamast. Otsuse tühistas Ühendkuningriigi kõrgem kohus mullu 16. detsembril ja suunas otsustamiseks tagasi alama astme kohtule, mis jõudis otsuseni tänavu 4. juulil. Siis leidis Londoni Westminsteri magistraadikohus, et Galojani võib Eestile välja anda.
Selle otsuse vaidlustas Galojan järgmises kohtuastmes (The High Court of Justice), mis otsustas 27. novembril täis ulatuses rahuldada Eesti poolt Anna Maria Galojani suhtes välja antud Euroopa vahistamismääruse. Kõik isiku kaitsja toodud argumendid luges kohus õigustühiseks.
Harju maakohus kuulutas esmalt 2012. aasta 10. veebruari ennelõunal Galojani Tallinna vangla taotlusel siseriiklikult tagaotsitavaks. Seejärel pöördus keskkriminaalpolitsei riigiprokuratuuri taotlusega Galojan rahvusvaheliselt tagaotsitavaks kuulutada. Riigiprokurör Eve Oleski sõnul pidas riigiprokuratuur vajalikuks Galojani suhtes Euroopa vahistamismääruse väljastamist ning vastavasisuline seisukoht edastati justiitsministeeriumi. Ministeerium pressiesindaja sõnul väljastaski justiitsministeerium seejärel Galojani kohta Euroopa vahistamismääruse.
Tallinna ringkonnakohus jättis 2011. aasta 17. oktoobril avaldatud otsusega jõusse Galojani süüdimõistmise ja talle määratud osaliselt reaalse vanglakaristuse, küll aga suurendas kannatanu kasuks temalt väljamõistetavat rahasummat. Kui Harju maakohus oli Galojaniltmõistnud MTÜ Eesti Euroopa Liikumine kasuks välja vaid kahjusumma põhiosa ehk 47.950 eurot, siis ringkonnakohus leidis, et Galojanpeab tasuma MTÜ-le sellelt ka viivised ehk 17.650 eurot. Muus osas jättis ringkonnakohus Harju maakohtu otsuse muutmata.
Harju maakohus mõistis 2011. aasta 5. mail Anna-Maria Galojani süüdi omastamises ja võltsitud dokumendi kasutamises ning määras talle osaliselt reaalse vanglakaristuse. Kohus mõistis Galojanile liitkaristuseks ühe aasta ja kümne kuu pikkuse vangistuse, millest kohesele kandmisele kuulub viis kuud, ülejäänud aga tingimisi nelja-aastase katseajaga. Lisakaristusena ei tohi Galojan kolme aasta vältel kuuluda juriidiliste isikute juhtorganitesse. Eesti Euroopa Liikumise kasuks mõistis kohus Galojanilt välja 47.956 eurot.
Uurimisandmetel kasutas Galojan ära ligipääsu MTÜ rahalistele vahenditele ja omastas kokku üle 900.000 krooni. Nii kasutas ta MTÜ pangakaarti oma isiklike ostude eest tasumiseks, samuti andis korraldusi oma arvete tasumiseks või esitas kuluaruandeid, kus näitas, nagu oleks kulutuse teinud MTÜ heaks, kuigi tegelikult nii see ei olnud. Kuluaruannete alusel lasi ta summad endale hüvitada, tuvastas uurimine.
Menetlusandmetel ulatus kahju kokku 930.743 kroonini, millest 125.000 krooni on juba 2007. aastal hüvitatud.